**Α σ φ ά λ ε ι α σ τ ο δ ι α δ ί κ τ υ ο**

**Συμμετέχοντες εκπαιδευτικοί: Αθανασιάδου Ελένη – Αγγλικών ΠΕ06**

**Πετροπούλου Στεργιανή – Πληροφορικός ΠΕ86, MSc in GIS**

**Τσιακίρης Βασίλης – Δάσκαλος ΠΕ70**

Ενημέρωση και ευαισθητοποίηση των μαθητών

της **Στ’ τάξης** του 2ου Δημοτικού σχολείου Ν. Μηχανιώνας

σε θέματα ασφάλειας στο διαδίκτυο

Στις 21/3/2019 ξεκίνησε η ενημέρωση και ευαισθητοποίηση των μαθητών των Στ1 και Στ2 τμημάτων του σχολείου μας σχετικά με την ασφάλεια στο διαδίκτυο. Τα παιδιά παρακολούθησαν το αρχικό μέρος της παρουσίασης: «ΑΣΦΑΛΕΙΑ ΣΤΟ ΔΙΑΔΙΚΤΥΟ ΓΙΑ ΠΑΙΔΙΑ ΔΗΜΟΤΙΚΟΥ 9-12 ΧΡΟΝΩΝ», η οποία έχει αναπτυχθεί από το ΕΛΛΗΝΙΚΟ ΚΕΝΤΡΟ ΑΣΦΑΛΟΥΣ ΔΙΑΔΙΚΤΥΟΥ (SaferInternet4Kids.gr).

Μιλήσαμε για το τι γενικά πρέπει να προσέχουν τα παιδιά στο διαδίκτυο, πόσο «φίλοι» είναι οι διαδικτυακοί τους φίλοι, τι είναι το grooming (αποπλάνηση ανηλίκου από ενήλικα μέσω διαδικτύου), ποιες μεθόδους χρησιμοποιούν οι groomers και τι ακριβώς πρέπει να προσέχουν στα διάφορα sites που επισκέπτονται (κυρίως σε ιστοτόπους online παιχνιδιών και μέσων κοινωνικής δικτύωσης). Επιπλέον, αναλύσαμε διεξοδικά ποια δεδομένα αποτελούν τα προσωπικά μας δεδομένα, τι συμβαίνει με τις δικές μας φωτογραφίες στο διαδίκτυο και με τις φωτογραφίες των φίλων μας στις οποίες εμφανιζόμαστε και με ποιους τρόπους είμαστε σίγουροι ότι μοιραζόμαστε φωτογραφίες με ασφάλεια. Τα παιδιά έδειξαν εξαιρετική προσοχή, είχαν πολλές απορίες και ερωτήσεις.

Επίσης, παρακολούθησαν ένα βίντεο στο youtube για ένα πείραμα που πραγματοποιήθηκε στο Βέλγιο και ονομάζεται «Amazing mind reader reveals his gift». Στο πείραμα έλαβαν μέρος άτομα που επιλέχθηκαν τυχαία στο δρόμο. Είχε ως σκοπό να δείξει ότι μέσω της δημοσιοποίησης και κοινοποίησης προσωπικών δεδομένων των ατόμων αυτών στο facebook όλη τους η ζωή βρίσκεται online και μπορεί να χρησιμοποιηθεί με οποιοδήποτε τρόπο (θεμιτό ή αθέμιτο) εναντίον τους. Οι μαθητές έμειναν κατάπληκτοι με αυτά που είδαν να συμβαίνουν με την κοινοποίηση προσωπικών δεδομένων και φωτογραφιών και τους επεσήμανα να είναι ιδιαίτερα προσεχτικοί με τέτοιες κινήσεις.

Την επόμενη διδακτική ώρα συνεχίσαμε και ολοκληρώσαμε την παρουσίαση «ΑΣΦΑΛΕΙΑ ΣΤΟ ΔΙΑΔΙΚΤΥΟ ΓΙΑ ΠΑΙΔΙΑ ΔΗΜΟΤΙΚΟΥ 9-12 ΧΡΟΝΩΝ». Μιλήσαμε για τους κωδικούς πρόσβασης στους λογαριασμούς τους και τους έδωσα οδηγίες για το πώς μπορούν να φτιάξουν έναν ισχυρό κωδικό πρόσβασης. Επιπλέον, αναλύσαμε τη διαφορά μεταξύ πραγματικού και εικονικού-ηλεκτρονικού κόσμου, αν πρέπει να πιστεύουμε ότι διαβάζουμε στο διαδίκτυο και πώς μπορούμε να ελέγξουμε την εγκυρότητα όσων διαβάζουμε. Τέλος, μιλήσαμε για το πώς τα παιδιά μπορούν να καταλάβουν αν δαπανούν πολλές ώρες στο διαδίκτυο, πώς μπορούν να χρησιμοποιούν το διαδίκτυο με μέτρο και πώς μπορούν να βοηθήσουν το εαυτό τους ώστε να περιορίσουν τη χρήση του. Τους έθεσα έναν προβληματισμό για τον οποίο περιμένω την αντίδρασή τους στο επόμενο μάθημα: να περιορίσουν μόνοι τους (χωρίς δηλαδή να χρειάζεται η προτροπή των γονιών τους) την καθημερινή ενασχόλησή τους με το διαδίκτυο.

Με μεγάλη χαρά διαπίστωσα ότι πολλοί μαθητές ανταποκρίθηκαν στον «αυτοπεριορισμό» που τους είχα θέσει την προηγούμενη διδακτική ώρα σχετικά με το πόσες ώρες αφιερώνουν κάθε μέρα στο διαδίκτυο. Ήταν πραγματικά απρόσμενη για μένα η ανταπόκριση τόσων μαθητών και με γέμισε ικανοποίηση. Τέλος, παρακολουθήσαμε το βίντεο : “Say no!”. Το συγκεκριμένο βίντεο αποτελεί μέρος μιας καμπάνιας της Europool σε συνεργασία με την Ελληνική Αστυνομία εναντίον του σεξουαλικού εξαναγκασμού και του εκβιασμού των παιδιών στο διαδίκτυο. Μετά το τέλος της παρουσίασης κουβεντιάσαμε πολύ με τους μαθητές για ότι είδαν στο βίντεο, τους έλυσα απορίες και έδωσα συμβουλές.

Την Πέμπτη 18/4/2019 μιλήσαμε για τον διαδικτυακό εκφοβισμό, ένα πολύ ευαίσθητο θέμα της ασφάλειας στο διαδίκτυο. Μιλήσαμε για τις μορφές που μπορεί να πάει ο διαδικτυακός εκφοβισμός και πώς μπορεί να εκφραστεί, το σεβασμό στην προσωπικότητα του άλλου και την ενσυναίσθηση. Μέσα από παραδείγματα πραγματικών καταστάσεων που παρουσίασα στα παιδιά, τους έγινε σαφές ότι αστείο είναι όταν γελάμε όλοι με κάτι (και όχι μόνο ένας) ή όταν γελοιοποιούμε κάποιον. Τέλος, τους έδωσα τα τηλέφωνα και τους δικτυακούς τόπους στους οποίους μπορούν να απευθυνθούν αν αντιμετωπίσουν οποιαδήποτε άσχημη κατάσταση στο διαδίκτυο.

Μετά το Πάσχα αφιέρωσα το πρώτο μάθημα ώστε να μάθουν τα παιδιά να μάθουν με ποιόν τρόπο μπορούν να κρατήσουν στιγμιότυπο οθόνης από τον Η/Υ (με print screen) ή από κινητό (με screen shot), έτσι ώστε αν έρθουν αντιμέτωπα με άσχημες καταστάσεις στο διαδίκτυο να κρατήσουν αποδεικτικά στοιχεία.

**Επιμέλεια: Πετροπούλου Στεργιανή**

**Πληροφορικός ΠΕ86, MSc in GIS**